b"\n_START_ARTICLE_\nJ\xc3\xa1nos Arany\n_START_SECTION_\nVia\xc8\x9ba\n_START_PARAGRAPH_\nS-a n\xc4\x83scut la Salonta \xc3\xaen anul 1817, fiind cel de-al zecelea copil al unei familii s\xc4\x83race. Dintre cei zece fra\xc8\x9bi, au supravie\xc8\x9buit p\xc3\xa2n\xc4\x83 la maturitate doar doi. Aceast\xc4\x83 tragedie i-a determinat pe p\xc4\x83rin\xc8\x9bii lui s\xc4\x83 aib\xc4\x83 o deosebit\xc4\x83 grij\xc4\x83 pentru educa\xc8\x9bia mezinului._NEWLINE_Zece clase a terminat la Salonta, dup\xc4\x83 care continu\xc4\x83 studiile la Debre\xc8\x9bin. Din cauza greut\xc4\x83\xc8\x9bilor materiale trebuia s\xc4\x83 lucreze de la o v\xc3\xa2rst\xc4\x83 timpurie. Nu \xc8\x99i-a putut des\xc4\x83v\xc3\xa2r\xc8\x99i studiile la colegiul de la Debre\xc8\x9bin._NEWLINE_O vreme este actor \xc3\xaentr-o trup\xc4\x83 de teatru cu care a colindat \xc8\x9bara. Se stabile\xc8\x99te la Salonta tr\xc4\x83ind dintr-o modest\xc4\x83 func\xc8\x9bie de ajutor de notar. Se c\xc4\x83s\xc4\x83tore\xc8\x99te \xc8\x99i duce o via\xc8\x9b\xc4\x83 lini\xc8\x99tit\xc4\x83._NEWLINE_Debutul s\xc4\x83u literar a fost eposul satiric Az elvezett alkotm\xc3\xa1ny, celebritatea \xc3\xaens\xc4\x83 i-o va aduce poemul epic Toldi, capodopera sa. Prin publicarea acestei povestiri poetice, Arany devine cunoscut, pre\xc8\x9buit \xc8\x99i considerat un mare poet na\xc8\x9bional. Ob\xc8\x9bine \xc8\x99i prietenia lui S\xc3\xa1ndor Pet\xc5\x91fi care \xc3\xael felicit\xc4\x83 entuziast printr-o poezie._NEWLINE_\xc3\x8en timpul revolu\xc8\x9biei de la 1848 a fost un tribun entuziast al acesteia al\xc4\x83turi de Pet\xc5\x91fi. Odat\xc4\x83 cu apropierea compromisului austro-ungar, se identific\xc4\x83 din ce \xc3\xaen ce mai pu\xc8\x9bin cu orient\xc4\x83rile politice noi: aspira\xc8\x9biile aristocratice se opun instinctului s\xc4\x83u \xc8\x9b\xc4\x83r\xc4\x83nesc \xc8\x99i con\xc8\x99tiin\xc8\x9bei sale burgheze, iar lipsa de umanitate a capitalismului aflat \xc3\xaen stadiu de preg\xc4\x83tire \xc3\xael alarmeaz\xc4\x83 \xc3\xaen aceea\xc8\x99i m\xc4\x83sur\xc4\x83. Se delimiteaz\xc4\x83 de rolul normativ, aproape idolatrizant, care \xc3\xaei este atribuit \xc3\xaen cadrul vie\xc8\x9bii literare._NEWLINE_\xc3\x8en anii '50 ajunge la Nagyk\xc5\x91r\xc3\xb6s unde scrie primele sale balade. P\xc4\x83r\xc4\x83se\xc8\x99te aceast\xc4\x83 localitate \xc8\x99i, \xc3\xaen 1860, se stabile\xc8\x99te la Budapesta. Se dedic\xc4\x83 activit\xc4\x83\xc8\x9bii literare, dar \xc3\xae\xc8\x99i irose\xc8\x99te mult timp \xc3\xaen func\xc8\x9bii administrative fiind \xc8\x99i secretar al Academiei Maghiare._NEWLINE_Cu s\xc4\x83n\xc4\x83tatea afectat\xc4\x83, \xc3\xaen 1877 renun\xc8\x9b\xc4\x83 la func\xc8\x9biile sale oficiale, fiind anul \xc3\xaen care se contureaz\xc4\x83 ultima etap\xc4\x83 major\xc4\x83 a carierei sale literare, caracterizat\xc4\x83 prin lirica specific\xc4\x83 versurilor sale (volumul \xc5\x90szik\xc3\xa9k) \xc8\x99i sobrietatea marilor balade scrise spre sf\xc3\xa2r\xc8\x99itul vie\xc8\x9bii._NEWLINE_S-a stins din via\xc8\x9b\xc4\x83 la Budapesta \xc3\xaen 1882. La Salonta, ora\xc8\x99ul s\xc4\x83u natal, exist\xc4\x83 un muzeu memorial al poetului."